钦定古今图书集成/明伦汇编/闺媛典/第111卷 > 皇清十七 > 周魁妻何氏
## 钦定古今图书集成/明伦汇编/闺媛典/第111卷 > 皇清十七 > 周魁妻何氏

按《武进县志》：何氏，太平乡村民周魁妻。魁贩薪溺死，氏沿河号哭不绝声，两昼夜始得夫尸。既葬，翁姑好言谓曰：“我两口旦晚无他倚，当为新妇赘一婿，视吾老。” 氏艴然曰：“新妇愿从儿子地下，不愿得婿也。” 后一日，翁姑同上魁冢，氏以他故辞不往。翁姑行，氏闭户自经死。时康熙十三年，年二十一。